ΚΑΝΟΝΙΣΜΟΣ (ΕΚ) αριθ. 3213/93 ΤΗΣ ΕΠΙΤΡΟΠΗΣ της 24ης Νοεμβρίου 1993 για την τροποποίηση του κανονισμού (ΕΟΚ) αριθ. 2094/93 για την έναρξη της προληπτικής απόσταξης που αναφέρεται στο άρθρο 38 του κανονισμού (ΕΟΚ) αριθ. 822/87 για την περίοδο εμπορίας 1993/94 Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1566/93 (2), και ιδίως το άρθρο 38 παράγραφος 5, Εκτιμώντας: ότι στον κανονισμό (ΕΟΚ) αριθ. 2094/93 της Επιτροπής (3) προβλέπεται ότι για την Ελλάδα, σε περίπτωση που δεν θα υπάρχουν οι κατάλληλες διοικητικές δομές για την απογραφή των καλλιεργουμένων εκτάσεων, ο καθορισμός των εκτάσεων αναφοράς που θα χρησιμοποιηθούν για τον καθορισμό των ποσοτήτων που μπορούν να αποσταχθούν από κάθε παραγωγό για την προληπτική απόσταξη θα γίνει με βάση μια κατ' αποκοπή απόδοση που θα ισχύει για όλη την Ελλάδα- ότι πρέπει το ποσό αυτό να προσαρμοσθεί, με βάση τα πλέον πρόσφατα στοιχεία που είναι διαθέσιμα όσον αφορά τις εκτάσεις και την παραγωγή και να εφαρμοσθεί η προσαρμογή αυτή από την ημερομηνία ενάρξεως ισχύος του κανονισμού για την έναρξη της προληπτικής απόσταξης για την περίοδο 1993/94- ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οίνων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Στο άρθρο 1 παράγραφος 2 του κανονισμού (ΕΟΚ) αριθ. 2094/93, ο αριθμός "65" αντικαθίσταται από τον αριθμό "57". 2. Μετά από αίτηση των εμπορευομένων, ο αρμόδιος ελληνικός οργανισμός προβαίνει στην προσαρμογή των όγκων που έχουν εγγραφεί για τις συμβάσεις που έχουν ήδη υποβληθεί για έγκριση. Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από την 1η Σεπτεμβρίου 1993. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 24 Νοεμβρίου 1993.

[Source: multi_eurlex | Tokens: 1908]